DA Den Europæiske Unions Tidende L 241/21

KOMMISSIONENS GENNEMFØRELSESFORORDNING (EU) 2017/1589

af 19. september 2017

om tilbagetrækning af godtagelsen af et tilsagn for en eksporterende producent i henhold til gennemførelsesafgørelse 2013/707/EU om bekræftelse af godtagelse af et tilsagn afgivet i forbindelse med antidumpingproceduren og antisubsidieproceduren vedrørende importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina i anvendelsesperioden for de endelige foranstaltninger

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde (»traktaten«),

under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»antidumpinggrundforordningen«), særlig artikel 8,

under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (2) (»antisubsidiegrundforordningen«), særlig artikel 13,

under henvisning til Rådets gennemførelsesforordning (EU) nr. 1238/2013 af 2. december 2013 om indførelse af en endelig antidumpingtold og endelig opkrævning af den midlertidige told på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (3), særlig artikel 3,

under henvisning til Kommissionens gennemførelsesforordning (EU) 2017/367 af 1. marts 2017 om indførelse af en endelig antidumpingtold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (4), særlig artikel 2,

under henvisning til Rådets gennemførelsesforordning (EU) nr. 1239/2013 af 2. december 2013 om indførelse af en endelig udligningstold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (5), særlig artikel 2,

under henvisning til Kommissionens gennemførelsesforordning (EU) 2017/366 af 1. marts 2017 om indførelse af en endelig udligningstold på importen af fotovoltaiske moduler af krystallinsk silicium og nøglekomponenter hertil (dvs. celler) med oprindelse i eller afsendt fra Folkerepublikken Kina (6), særlig artikel 2,

efter at have orienteret medlemsstaterne, og

ud fra følgende betragtninger:

A. TILSAGN OG ANDRE GÆLDENDE FORANSTALTNINGER

(1) Europa-Kommissionen (»Kommissionen«) indførte ved forordning (EU) nr. 513/2013 (7) en midlertidig antidumpingtold på importen til Den Europæiske Union (»Unionen«) af fotovoltaiske moduler af krystallinsk silicium (»moduler«) og nøglekomponenter hertil (dvs. celler og wafere) med oprindelse i eller afsendt fra Folkerepublikken Kina (»Kina«).

(2) En gruppe eksporterende producenter bemyndigede China Chamber of Commerce for Import and Export of Machinery and Electronic Products (»CCCME«) til at afgive et pristilsagn på deres vegne til Kommissionen, hvilket CCCME gjorde. Det fremgår klart af dette pristilsagns betingelser, at det består af en samling individuelle pristilsagn for hver eksporterende producent, der af praktiske grunde koordineres af CCCME.

(3) Ved afgørelse 2013/423/EU (8) godtog Kommissionen pristilsagnet, for så vidt angik den midlertidige antidumpingtold. Ved forordning (EU) nr. 748/2013 (9) ændrede Kommissionen forordning (EU) nr. 513/2013 for at foretage de tekniske ændringer, der var nødvendige som følge af godtagelsen af tilsagnet, for så vidt angik den midlertidige antidumpingtold.

(4) Ved gennemførelsesforordning (EU) nr. 1238/2013 indførte Rådet en endelig antidumpingtold på importen til Unionen af moduler og celler med oprindelse i eller afsendt fra Kina (»de pågældende varer«). Ved gennemførelsesforordning (EU) nr. 1239/2013 indførte Rådet også en endelig udligningstold på importen til Unionen af de pågældende varer.

(5) Efter meddelelsen om en ændret udgave af pristilsagnet fra en gruppe eksporterende producenter (»de eksporterende producenter«) i samarbejde med CCCME bekræftede Kommissionen ved gennemførelsesafgørelse 2013/707/EU (10) godtagelsen af pristilsagnet som ændret (»tilsagnet«) i de endelige foranstaltningers anvendelsesperiode. Bilaget til denne afgørelse indeholder en liste over de eksporterende producenter, hvis tilsagn blev godtaget, bl.a.: — Chinaland Solar Energy Co. Ltd, der er omfattet af Taric-tillægskoden B808 (»Chinaland«).

(6) Ved gennemførelsesafgørelse 2014/657/EU (11) godtog Kommissionen et forslag fremsat af de eksporterende producenter i samarbejde med CCCME om præcisering af gennemførelsen af tilsagnet for de pågældende varer, der er omfattet af tilsagnet, dvs. moduler og celler med oprindelse i eller afsendt fra Kina, som i øjeblikket henhører under KN-kode ex 8541 40 90 (Taric-kode 8541409021, 8541409029, 8541409031 og 8541409039), og som er fremstillet af de eksporterende producenter (»den omfattede vare«). Den antidumping- og udligningstold, der er omhandlet i betragtning 4, omtales i det følgende under ét sammen med tilsagnet som »foranstaltninger«.

(7) Ved gennemførelsesforordning (EU) 2015/866 (12) trak Kommissionen sin godtagelse af tre eksporterende producenters tilsagn tilbage.

(8) Ved gennemførelsesforordning (EU) 2015/1403 (13) trak Kommissionen sin godtagelse af endnu en eksporterende producents tilsagn tilbage.

(9) Ved gennemførelsesforordning (EU) 2015/2018 (14) trak Kommissionen sin godtagelse af to eksporterende producenters tilsagn tilbage.

(10) Kommissionen indledte en udløbsundersøgelse af antidumpingforanstaltningerne ved en indledningsmeddelelse i Den Europæiske Unions Tidende (15) den 5. december 2015.

(11) Kommissionen indledte en udløbsundersøgelse af udligningsforanstaltningerne ved en indledningsmeddelelse i Den Europæiske Unions Tidende (16) den 5. december 2015.

(12) Kommissionen indledte også en delvis interimsundersøgelse af antidumping- og udligningsforanstaltningerne ved en indledningsmeddelelse i Den Europæiske Unions Tidende (17) den 5. december 2015.

(13) Ved gennemførelsesforordning (EU) 2016/115 (18) trak Kommissionen sin godtagelse af endnu en eksporterende producents tilsagn tilbage.

(14) Ved gennemførelsesforordning (EU) 2016/185 (19) udvidede Kommissionen den endelige antidumpingtold, der indførtes ved forordning (EU) nr. 1238/2013 på importen af de pågældende varer med oprindelse i eller afsendt fra Folkerepublikken Kina, til at omfatte importen af de pågældende varer afsendt fra Malaysia og Taiwan, uanset om varerne er angivet med oprindelse i Malaysia og Taiwan.

(15) Ved gennemførelsesforordning (EU) 2016/184 (20) udvidede Kommissionen den endelige udligningstold, der indførtes ved forordning (EU) nr. 1239/2013 på importen af de pågældende varer med oprindelse i eller afsendt fra Folkerepublikken Kina, til at omfatte importen af de pågældende varer afsendt fra Malaysia og Taiwan, uanset om varerne er angivet med oprindelse i Malaysia og Taiwan.

(16) Ved gennemførelsesforordning (EU) 2016/1045 (21) trak Kommissionen sin godtagelse af endnu en eksporterende producents tilsagn tilbage.

(17) Ved gennemførelsesforordning (EU) 2016/1382 (22) trak Kommissionen sin godtagelse af yderligere fem eksporterende producenters tilsagn tilbage.

(18) Ved gennemførelsesforordning (EU) 2016/1402 (23) trak Kommissionen sin godtagelse af yderligere tre eksporterende producenters tilsagn tilbage.

(19) Ved gennemførelsesforordning (EU) 2016/1998 (24) trak Kommissionen sin godtagelse af yderligere fem eksporterende producenters tilsagn tilbage.

(20) Ved gennemførelsesforordning (EU) 2016/2146 (25) trak Kommissionen sin godtagelse af yderligere to eksporterende producenters tilsagn tilbage.

(21) Efter den udløbsundersøgelse og den interimsundersøgelse, der er omhandlet i betragtning 10-12, opretholdt Kommissionen de gældende foranstaltninger ved gennemførelsesforordning (EU) 2017/366 og gennemførelsesforordning (EU) 2017/367.

(22) Kommissionen indledte også en delvis interimsundersøgelse af foranstaltningernes form ved en indledningsmeddelelse i Den Europæiske Unions Tidende (26) den 3. marts 2017.

(23) Ved gennemførelsesforordning (EU) 2017/454 (27) trak Kommissionen sin godtagelse af fire eksporterende producenters tilsagn tilbage.

(24) Ved gennemførelsesafgørelse (EU) 2017/615 (28) godtog Kommissionen et forslag fremsat af en gruppe eksporterende producenter i samarbejde med CCCME om præcisering af gennemførelsen af tilsagnet.

(25) Ved gennemførelsesforordning (EU) 2017/941 (29) trak Kommissionen sin godtagelse af to eksporterende producenters tilsagn tilbage.

(26) Ved gennemførelsesforordning (EU) 2017/1408 (30) trak Kommissionen sin godtagelse af yderligere to eksporterende producenters tilsagn tilbage.

(27) Ved gennemførelsesforordning (EU) 2017/1497 (31) trak Kommissionen sin godtagelse af én eksporterende producents tilsagn tilbage.

(28) Ved gennemførelsesforordning (EU) 2017/1524 (32) trak Kommissionen sin godtagelse af to eksporterende producenters tilsagn tilbage.

B. TILSAGNSBETINGELSER

(29) De eksporterende producenter blev bl.a. enige om ikke at sælge den omfattede vare til den første uafhængige kunde i Unionen under en bestemt minimumsimportpris inden for det i tilsagnet fastlagte årlige importniveau (»årligt niveau«) til Unionen. Minimumsimportprisen er fastsat på grundlag af tilsvarende kontante betalinger. Såfremt betalingsbetingelserne afviger herfra, anvendes der et vist fradrag på fakturaens værdi, når overholdelsen af minimumsimportprisen kontrolleres.

(30) De eksporterende producenter blev desuden enige om kun at sælge den omfattede vare via direkte salg. I forbindelse med tilsagnet er et direkte salg defineret som et salg enten til den første uafhængige kunde i Unionen eller gennem en forretningsmæssigt forbundet part i Unionen, der er opført i tilsagnet.

(31) I tilsagnet præciseres det i en ikke-udtømmende liste, hvad der udgør en misligholdelse af tilsagnet. Denne liste over misligholdelser omfatter indirekte salg til Unionen gennem andre virksomheder end dem, der er opført i tilsagnet.

(32) Tilsagnet forpligter også de eksporterende producenter til at forelægge Kommissionen detaljerede oplysninger på kvartalsbasis om deres eksportsalg til og videresalg i Unionen (»kvartalsrapporter«). Det indebærer, at oplysningerne i disse kvartalsrapporter skal være fuldstændige og korrekte, og at de indberettede transaktioner fuldt ud er i overensstemmelse med tilsagnsbetingelserne. Rapportering om videresalg i Unionen er en særlig forpligtelse, når den omfattede vare sælges til den første uafhængige kunde gennem en forretningsmæssigt forbundet importør. Kun på baggrund af disse rapporter kan Kommissionen overvåge, om den forretningsmæssigt forbundne importørs videresalgspris til den første uafhængige kunde overholder minimumsimportprisen.

(33) Den eksporterende producent er ansvarlig for misligholdelser, som skyldes producentens forretningsmæssigt forbundne parter, uanset om disse parter er anført i tilsagnet.

(34) Det fastsættes yderligere i tilsagnet, at Kommissionens godtagelse af tilsagnet er baseret på tillid, og enhver handling, der vil kunne skade det tillidsforhold, der er etableret til Kommissionen, vil berettige til en tilbagetrækning af tilsagnet.

C. OVERVÅGNING AF DEN EKSPORTERENDE PRODUCENT

(35) Sideløbende med overvågningen af tilsagnet efterprøvede Kommissionen oplysninger fra Chinaland, der var relevante for tilsagnet. Kommissionen vurderede desuden offentligt tilgængelige oplysninger vedrørende Chinalands virksomhedsstruktur.

(36) Kommissionen modtog også dokumentation fra toldmyndighederne i en medlemsstat på grundlag af antidumpinggrundforordningens artikel 8, stk. 9, og artikel 14, stk. 7, samt antisubsidiegrundforordningens artikel 13, stk. 9, og artikel 24, stk. 7.

(37) Konklusionerne i betragtning 38-40 behandler de problemer, der er identificeret for Chinaland, og som medfører, at Kommissionen er tvunget til at trække godtagelsen af tilsagnet for denne eksporterende producent tilbage.

D. ÅRSAGER TIL TILBAGETRÆKNINGEN AF GODTAGELSEN AF TILSAGNET

(38) I sine kvartalsrapporter indberettede Chinaland salg af den omfattede vare til en angiveligt ikke forretningsmæssigt forbundet importør i Unionen og havde udstedt tilsagnsfakturaer. Dette salg udgjorde værdimæssigt ca. 20 % af dens samlede salg til Unionen. Ud fra de oplysninger, der var tilgængelige for Kommissionen, var den importør, der var involveret i disse transaktioner, imidlertid forretningsmæssigt forbundet med Chinaland. Navnlig blev en række af denne angiveligt ikke forretningsmæssigt forbundne importørs salgstransaktioner foretaget af to af Chinalands medarbejdere. I deres kommunikation med slutkunderne erklærede disse medarbejdere, at denne angiveligt ikke forretningsmæssigt forbundne kunde var en EU-virksomhed, der tilhørte Chinaland. Disse medarbejderes e-mailkonti indikerer også en forbindelse til Chinaland. Kommissionen analyserede dette handelsmønster. Da denne importør ikke er opført som en forretningsmæssigt forbundet part i tilsagnet, misligholdt Chinaland tilsagnets vilkår, som beskrevet i betragtning 30.

(39) Derudover foregik en del af denne importørs salg til den første uafhængige kunde i Unionen til priser, der lå under minimumsimportprisen. Chinaland misligholdt derfor tilsagnet, som beskrevet i betragtning 29 og 33.

(40) Den forretningsmæssigt forbundne importør rapporterede ikke dette videresalg til Kommissionen. Chinaland misligholdt derfor også tilsagnets vilkår, som beskrevet i betragtning 32 og 33.

(41) Kommissionen analyserede de konklusioner, der er omhandlet i betragtning 38-40, og fandt, at dette også har skadet tillidsforholdet til Kommissionen.

E. ANNULLERING AF TILSAGNSFAKTURAER

(42) Chinalands indirekte salgstransaktioner er knyttet til følgende tilsagnsfakturaer: Nummer på handelsfaktura, som ledsager varer omfattet af et tilsagn Dato CHN160765 8.10.2016 CHN160839 18.8.2016 CHN160759 18.8.2016 CHN160739 27.7.2016 CHN160608 25.7.2016 CHN160743 27.7.2016 CHN160815 18.8.2016 CHN160730 9.8.2016 CHN160760 18.8.2016 CHN160833-2 20.8.2016 CHN160648 9.8.2016 CHN160818 18.8.2016 CHN160828 22.8.2016 CHN160834 13.8.2016 CHN160755 13.8.2016 CHN160738 27.7.2016 CHN160737 9.8.2016 CHN160764 16.8.2016 CHN160803 27.9.2016 CHN160804 9.8.2016 CHN160719 22.7.2016 CHN160736 13.7.2016 CHN160631 6.7.2016 CHN160901 20.8.2016 CHN160731 9.8.2016 CHN160822 22.8.2016 CHN160718 13.7.2016 CHN160835 13.8.2016 CHN160314 7.4.2016 CHN160528 16.6.2016 CHN160628 25.6.2016 CHN160436 27.4.2016 CHN160632 29.6.2016 CHN160513 2.6.2016 CHN160622 12.6.2016 CHN160430 3.5.2016 CHN160405 7.4.2016 CHN160507-1 25.4.2016 CHN160505 29.4.2016 CHN160551 18.6.2016 CHN150739 6.1.2016 CHN151131 15.1.2016 CHN160322 25.3.2016 CHN160337 24.3.2016 CHN160313 28.3.2016

(43) I henhold til artikel 3, stk. 2, litra b), i gennemførelsesforordning (EU) nr. 1238/2013 og artikel 2, stk. 2, litra b), i gennemførelsesforordning (EU) nr. 1239/2013 erklæres disse fakturaer derfor ugyldige. Den toldskyld, der opstod på tidspunktet for godtagelsen af angivelsen til overgang til fri omsætning, bør inddrives af de nationale toldmyndigheder i henhold til artikel 105, stk. 3-6, i Europa-Parlamentets og Rådets forordning (EU) nr. 952/2013 (33) om EU-toldkodeksen, når tilbagetrækningen af tilsagnet for den eksporterende producent træder i kraft. De nationale toldmyndigheder, der er ansvarlige for opkrævning af told, vil blive underrettet herom.

(44) I denne forbindelse minder Kommissionen om, at import kun er toldfri, hvis prisen og eventuelle rabatter for den omfattede vare fremgår af fakturaen, i henhold til artikel 3, stk. 1, litra b), sammenholdt med bilag III, nr. 7, i gennemførelsesforordning (EU) nr. 1238/2013, i henhold til artikel 2, stk. 1, litra b), sammenholdt med bilag III, nr. 7, i gennemførelsesforordning (EU) 2017/367, i henhold til artikel 2, stk. 1, litra b), sammenholdt med bilag 2, nr. 7, i gennemførelsesforordning (EU) nr. 1239/2013, og i henhold til artikel 2, stk. 2, litra b), sammenholdt med bilag 2, nr. 7, i gennemførelsesforordning (EU) 2017/366. Hvis disse betingelser ikke er opfyldt, skal der betales afgifter, også selv om Kommissionen ikke har erklæret den handelsfaktura, der ledsager varerne, ugyldig.

F. VURDERING AF GENNEMFØRLIGHEDEN AF DET SAMLEDE TILSAGN

(45) Det er fastsat i tilsagnet, at en enkelt eksporterende producents misligholdelse ikke automatisk medfører tilbagetrækning af godtagelsen af tilsagnet for alle de eksporterende producenter. I et sådant tilfælde vurderer Kommissionen virkningen af den pågældende misligholdelse på gennemførligheden af det samlede tilsagn med virkning for alle de eksporterende producenter og CCCME.

(46) Kommissionen har derfor vurderet konsekvenserne af Chinalands misligholdelse i forbindelse med muligheden for den praktiske gennemførelse af tilsagnet med virkning for alle de eksporterende producenter og CCCME.

(47) Den foreliggende sag minder om tidligere sager vedrørende tilbagetrækning. Allerede ved disse lejligheder meddelte Kommissionen CCCME, at hvis der fremover skete flere misligholdelser inden for samme mønster, vil Kommissionen måske revurdere den overordnede gennemførelse af tilsagnet (34). Kommissionen forbeholder sig fortsat retten til at gøre dette.

G. SKRIFTLIGE REDEGØRELSER OG HØRINGER

(48) De interesserede parter fik lejlighed til at blive hørt og til at fremsætte bemærkninger i henhold til antidumpinggrundforordningens artikel 8, stk. 9, og antisubsidiegrundforordningens artikel 13, stk. 9.

(49) Chinaland fremsatte bemærkninger efter fremlæggelsen af oplysninger. Virksomheden anfægtede forbindelsen til importøren i Unionen.

(50) Chinaland hævdede yderligere, at importøren i Unionen var ejet af en anden person end den eksporterende producent. Chinaland hævdede også, at de to medarbejdere (der er henvist til i betragtning 38) handlede ud fra personlige interesser uden Chinalands godkendelse, da de henviste til tilhørsforholdet mellem importøren og Chinaland. Kommissionen mener imidlertid, at i mangel på beviser for det modsatte kan eksportørens medarbejderes kommunikation med tredjeparter, der blev foretaget inden for rammerne af deres sædvanlige arbejde, tilskrives Chinaland. Eftersom Chinaland ikke var i stand til at modbevise denne formodning, afvises påstanden derfor.

(51) Chinaland anfægtede også annulleringen af fakturaerne. Virksomheden hævdede, at Kommissionen ikke kan indføre told/pålægge toldmyndighederne at opkræve told af import overgået til fri omsætning inden den dato, hvor godkendelsen af tilsagnet trækkes tilbage, hvis importen ikke er registreret. Denne påstand fremsættes under henvisning til henholdsvis artikel 8 og 13 i antidumpinggrundforordningen og antisubsidiegrundforordningen. Denne fortolkning er imidlertid ikke korrekt. I henhold til antidumpinggrundforordningens artikel 8, stk. 10, og antisubsidiegrundforordningens artikel 13, stk. 10, kan der indføres en midlertidig told med tilbagevirkende kraft i en begrænset periode i de tilfælde hvor importen er gjort til genstand for registrering. Disse bestemmelser omhandler dog en anden fase i en antidumping- eller antisubsidieundersøgelse. Artiklerne finder ikke anvendelse på den foreliggende sag, hvor undersøgelserne allerede blev afsluttet i 2013 med indførelse af en endelig antidumping- og udligningstold, og den frivillige forpligtelse fra visse eksporterende producenter af den pågældende vare, herunder Chinaland, i form af et pristilsagn — i stedet for betaling af denne told — til at afhjælpe den skade, der var et resultat af deres dumpingpraksis. I alle tilfælde er annulleringen af fakturaer og det dermed forbundne krav om betaling af den resterende told med tilbagevirkende kraft ikke påvirket i henhold til disse bestemmelser. Påstanden afvises derfor.

(52) Chinaland hævdede også, at Kommissionen ikke kunne indføre en told med tilbagevirkende kraft uden at overtræde princippet om ikke-tilbagevirkende kraft, eftersom Kommissionen i en anden sag angiveligt selv har erkendt, at der ikke er noget retsgrundlag for en sådan tilbagetrækning med tilbagevirkende kraft (35). Chinaland henviser også til en tidligere afgørelse, hvoraf det fremgår, at virksomheden angiveligt fortjener at modtage samme behandling (36). Det skal for det første bemærkes, at alle Kommissionens afgørelser om tilbagetrækning af godtagelsen af et tilsagn, bliver truffet fra sag til sag. Afgørelser, der træffes inden for disse individuelle sager, er derfor begrænset til og omhandler specifikt de foreliggende omstændigheder, og disse ræsonnementer kan derfor ikke blot anvendes på en anden sag. Under alle omstændigheder fremførte Chinaland ikke nogen argumenter for, hvorfor dens sag svarer til sagen omhandlende den eksporterende producent, der er berørt af gennemførelsesforordning (EU) 2015/866. Det er for det andet rigtigt, at europæiske institutioners aktiviteter er omfattet af de generelle retsprincipper, især retssikkerhedsprincippet og princippet om ikke-tilbagevirkende kraft. Kommissionen minder dog om, at ifølge Domstolens faste retspraksis kan en erhvervsdrivende ikke have en berettiget forventning om, at en »bestående situation«, som kan ændres ved afgørelser truffet af EU-institutionerne inden for rammerne af deres skøn, vil blive opretholdt (37). Princippet om berettigede forventninger beskytter ikke situationer, hvori der ikke eksisterede berettigede forventninger, navnlig ikke når den erhvervsdrivende på forhånd var blevet advaret om konsekvenserne af misligholdelse af et tilsagn gennem særlige transaktioner. På denne baggrund er det indlysende, at når der fremlægges fejlagtige eller ufuldstændige fakturaer, vil den almindelige antidumpingtold/udligningstold, som den pågældende eksporterende producent ellers skulle betale, være gældende på samme måde, som hvis producenten ikke havde fremlagt en tilsagnsfaktura, og den told, der ikke blev betalt med begrundelse i fremlæggelsen af tilsagnsfakturaer, skal betales, som om der ikke forelå nogen undtagelse herfor. For det tredje er denne type annullering af tilsagnsfakturaer og den dermed forbundne opkrævning af den ubetalte told ikke en indførelse af foranstaltninger med tilbagevirkende kraft i henhold til EU-retten, ligesom den heller ikke hører under henholdsvis artikel 10, stk. 5, og artikel 16, stk. 5, i antidumpinggrundforordningen og antisubsidiegrundforordningen. Den omstændighed, at Chinaland ikke fremlægger en definition af »tilbagevirkende kraft«, der afviger fra de almindelige EU-retlige principper, der bygger på henvisninger til ovennævnte retspraksis, understreger dette. I lyset af ovennævnte grunde afvises Chinalands argumenter mod tilbagetrækningen af godtagelsen af tilsagnet.

H. TILBAGETRÆKNING AF GODTAGELSEN AF TILSAGNET OG INDFØRELSE AF ENDELIG TOLD

(53) Kommissionen har derfor i overensstemmelse med antidumpinggrundforordningens artikel 8, stk. 9, og antisubsidiegrundforordningens artikel 13, stk. 9, samt i overensstemmelse med tilsagnsbetingelserne konkluderet, at godtagelsen af tilsagnet i forbindelse med Chinaland bør trækkes tilbage.

(54) I henhold til antidumpinggrundforordningens artikel 8, stk. 9, og antisubsidiegrundforordningens artikel 13, stk. 9, finder den endelige antidumpingtold, der indførtes ved artikel 1 i gennemførelsesforordning (EU) 2017/367, og den endelige udligningstold, der indførtes ved artikel 1 i gennemførelsesforordning (EU) nr. 1239/2013 og opretholdt ved artikel 1 i gennemførelsesforordning (EU) 2017/366, derfor automatisk anvendelse for importen af den pågældende vare, der er fremstillet af Chinaland, med oprindelse i eller afsendt fra Kina, fra datoen for denne forordnings ikrafttræden.

(55) Kommissionen minder også om, at hvis medlemsstaternes toldmyndigheder har indikationer på, at prisen på en tilsagnsfaktura ikke svarer til den pris, der reelt er betalt, bør de undersøge, om kravet om at medtage rabatter i tilsagnsfakturaerne er overtrådt, samt om minimumsimportprisen er overholdt. Hvis medlemsstaternes toldmyndigheder finder, at en sådan overtrædelse har fundet sted, eller at minimumsimportprisen ikke er overholdt, bør de opkræve told som følge heraf. Med henblik på at befordre medlemsstaternes toldmyndigheders arbejde bør Kommissionen i sådanne tilfælde dele fortrolig tekst samt andre oplysninger om annulleringen med henblik på nationale procedurer, jf. artikel 4, stk. 3, i traktaten om Den Europæiske Unions funktionsmåde.

(56) Til orientering findes der i tabellen i bilag II til denne forordning en liste over de eksporterende producenter, for hvilke godtagelsen af tilsagnet ved gennemførelsesafgørelse 2013/707/EU ikke er berørt —

VEDTAGET DENNE FORORDNING:

Artikel 1

Godtagelsen af tilsagnet i forbindelse med følgende virksomhed trækkes hermed tilbage:

Virksomhedens navn Taric-tillægskode CHINALAND SOLAR ENERGY CO. LTD B808

Artikel 2

1. Tilsagnsfakturaerne i bilag I til denne forordning erklæres hermed ugyldige.

2. Den antidumping- og udligningstold, der skulle have været betalt på tidspunktet for godtagelsen af toldangivelsen til overgang til fri omsætning i henhold til artikel 3, stk. 2, litra b), i gennemførelsesforordning (EU) nr. 1238/2013 og artikel 2, stk. 2, litra b), i gennemførelsesforordning (EU) nr. 1239/2013, skal opkræves.

Artikel 3

1. Hvis der for medlemsstaternes toldmyndigheder er indikationer på, at prisen på en tilsagnsfaktura, i henhold til artikel 3, stk. 1, litra b), i gennemførelsesforordning (EU) nr. 1238/2013, artikel 2, stk. 1, litra b), i gennemførelsesforordning (EU) 2017/367, artikel 2, stk. 1, litra b), i gennemførelsesforordning (EU) nr. 1239/2013 og artikel 2, stk. 1, litra b), i gennemførelsesforordning (EU) 2017/366, udstedt af én af de virksomheder, for hvilke tilsagnet oprindelig var blevet godtaget ved gennemførelsesafgørelse 2013/707/EU, ikke svarer til den betalte pris, og disse virksomheder derfor kan have misligholdt tilsagnet, kan medlemsstaternes toldmyndigheder, hvis det er nødvendigt for at kunne behandle sagen på nationalt plan, anmode Kommissionen om at tilsende dem en kopi af tilsagnet og andre oplysninger for at bekræfte den relevante minimumsimportpris på den dag, hvor tilsagnsfakturaen blev udstedt.

2. Hvis kontrollen viser, at den betalte pris er lavere end minimumsimportprisen, skal toldskylden opkræves, jf. artikel 8, stk. 9, i forordning (EU) 2016/1036 og artikel 13, stk. 9, i forordning (EU) 2016/1037.

Hvis kontrollen viser, at rabatter og nedslag ikke er medtaget i handelsfakturaen, skal toldskylden opkræves, jf. artikel 3, stk. 2, litra a), i gennemførelsesforordning (EU) nr. 1238/2013, artikel 2, stk. 2, litra a), i gennemførelsesforordning (EU) 2017/367, artikel 2, stk. 2, litra a), i gennemførelsesforordning (EU) nr. 1239/2013 og artikel 2, stk. 2, litra a), i gennemførelsesforordning (EU) 2017/366.

3. Oplysningerne i henhold til stk. 1 må kun anvendes til opkrævning af toldskyld under artikel 3, stk. 2, litra a), i gennemførelsesforordning (EU) nr. 1238/2013, artikel 2, stk. 2, litra a), i gennemførelsesforordning (EU) 2017/367, artikel 2, stk. 2, litra a), i gennemførelsesforordning (EU) nr. 1239/2013 og artikel 2, stk. 2, litra a), i gennemførelsesforordning (EU) 2017/366. I denne forbindelse kan medlemsstaternes toldmyndigheder give tolddebitoren disse oplysninger udelukkende med henblik på at sikre deres ret til forsvar. Sådanne oplysninger må under ingen omstændigheder videregives til tredjeparter.

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 19. september 2017. På Kommissionens vegne Jean-Claude JUNCKER Formand

(1) EUT L 176 af 30.6.2016, s. 21.

(2) EUT L 176 af 30.6.2016, s. 55.

(3) EUT L 325 af 5.12.2013, s. 1.

(4) EUT L 56 af 3.3.2017, s. 131.

(5) EUT L 325 af 5.12.2013, s. 66.

(6) EUT L 56 af 3.3.2017, s. 1.

(7) EUT L 152 af 5.6.2013, s. 5.

(8) EUT L 209 af 3.8.2013, s. 26.

(9) EUT L 209 af 3.8.2013, s. 1.

(10) EUT L 325 af 5.12.2013, s. 214.

(11) EUT L 270 af 11.9.2014, s. 6.

(12) EUT L 139 af 5.6.2015, s. 30.

(13) EUT L 218 af 19.8.2015, s. 1.

(14) EUT L 295 af 12.11.2015, s. 23.

(15) EUT C 405 af 5.12.2015, s. 8.

(16) EUT C 405 af 5.12.2015, s. 20.

(17) EUT C 405 af 5.12.2015, s. 33.

(18) EUT L 23 af 29.1.2016, s. 47.

(19) EUT L 37 af 12.2.2016, s. 76.

(20) EUT L 37 af 12.2.2016, s. 56.

(21) EUT L 170 af 29.6.2016, s. 5.

(22) EUT L 222 af 17.8.2016, s. 10.

(23) EUT L 228 af 23.8.2016, s. 16.

(24) EUT L 308 af 16.11.2016, s. 8.

(25) EUT L 333 af 8.12.2016, s. 4.

(26) EUT C 67 af 3.3.2017, s. 16.

(27) EUT L 71 af 16.3.2017, s. 5.

(28) EUT L 86 af 31.3.2017, s. 14.

(29) EUT L 142 af 2.6.2017, s. 43.

(30) EUT L 201 af 2.8.2017, s. 3.

(31) EUT L 218 af 24.8.2017, s. 10.

(32) EUT L 230 af 6.9.2017, s. 11.

(33) EUT L 269 af 10.10.2013, s. 1.

(34) Gennemførelsesforordning (EU) 2016/1402, betragtning 37.

(35) Gennemførelsesforordning (EU) 2015/1403, betragtning 30-32.

(36) Gennemførelsesforordning (EU) 2015/866, betragtning 88-89.

(37) Dom af 17. oktober 1996, Konservenfabrik Lubella v Hauptzollamt Cottbus, sag C-64/95, EU:1996:388, præmis 31. Jf. ligeledes den mere nylige dom af 10. december 2015, SID Veloserviss, sag C-427/14, EU:C:2015:803, præmis 39.

BILAG I Liste over tilsagnsfakturaer udstedt af CHINALAND SOLAR ENERGY CO. LTD, som erklæres ugyldige: Nummer på handelsfaktura, som ledsager varer omfattet af et tilsagn Dato CHN160765 8.10.2016 CHN160839 18.8.2016 CHN160759 18.8.2016 CHN160739 27.7.2016 CHN160608 25.7.2016 CHN160743 27.7.2016 CHN160815 18.8.2016 CHN160730 9.8.2016 CHN160760 18.8.2016 CHN160833-2 20.8.2016 CHN160648 9.8.2016 CHN160818 18.8.2016 CHN160828 22.8.2016 CHN160834 13.8.2016 CHN160755 13.8.2016 CHN160738 27.7.2016 CHN160737 9.8.2016 CHN160764 16.8.2016 CHN160803 27.9.2016 CHN160804 9.8.2016 CHN160719 22.7.2016 CHN160736 13.7.2016 CHN160631 6.7.2016 CHN160901 20.8.2016 CHN160731 9.8.2016 CHN160822 22.8.2016 CHN160718 13.7.2016 CHN160835 13.8.2016 CHN160314 7.4.2016 CHN160528 16.6.2016 CHN160628 25.6.2016 CHN160436 27.4.2016 CHN160632 29.6.2016 CHN160513 2.6.2016 CHN160622 12.6.2016 CHN160430 3.5.2016 CHN160405 7.4.2016 CHN160507-1 25.4.2016 CHN160505 29.4.2016 CHN160551 18.6.2016 CHN150739 6.1.2016 CHN151131 15.1.2016 CHN160322 25.3.2016 CHN160337 24.3.2016 CHN160313 28.3.2016